Griekwastad-moorde: Voog wil dalk appelleer | Maroela Media
Die vonnisoplegging van die 17-jarige seun wat skuldig bevind is aan die moorde op die Steenkamp-gesin van Griekwastad, is tot aanstaande maand uitgestel in die Noord-Kaapse hooggeregshof, berig die Saturday Citizen.
Die Noord-Kaapse hooggeregshof het die week getuienis ter versagting en verswaring van die vonnis van die 17-jarige seun aangehoor. Die 17-jarige is skuldig bevind aan die moord op Deon Steenkamp (44), sy vrou Christel (43) en hul dogter Marthella (14). Hy is ook daaraan skuldig bevind dat hy Marthella verkrag het en 'n klag van dwarsboming van die gereg.
Regter Frans Kgomo het vonnisoplegging tot 3 Junie uitgestel. Die staat se advokaat Hannes Cloete het Vrydag die seun se voog ondervra en gesê hy het slegs nog 'n paar vrae wat hy aan die getuie wil vra. Die verdediging sal na verwagting ook hul laaste twee getuies roep wanneer die verrigtinge hervat.
IOL berig intussen dat die voog in sy getuienis gesê het dat sy gesin hul eie private ondersoeker aangestel het en dat daar foute in die ondersoek gevind is. "Die teenstrydighede is later deur die polisie aangespreek."
Volgens die berig glo die voog steeds dat die minderjarige seun nie die moorde gepleeg het nie. "Ek het nie sy onskuld onvoorwaardelik aanvaar nie. Ek aanvaar ook die uitspraak van die hof en ek oorweeg opsies om te appelleer." Die voog het glo ook getuig dat iemand van die gevangenis in Upington die registrateur by die hof gekontak het en beweer het dat 'n polisiebeampte die moorde gepleeg het.
"Hy het gesê dat 'n bos sleutels uit die plaashuis vermis geraak het en in die besit van 'n sekere persoon gevind is en dat die moordwapen wat deur die polisiebeampte gebruik is later by die plaaswerkers se huise gevind is." Die voog sê hy het die ondersoekbeampte gevra om hierna te kyk maar dat daar niks van gekom het nie.
Die voog het ook getuig dat die sielkundige hulle aangeraai het om die seun te behandel soos iemand wat hartgebroke is aangesien party mense nie hulle seer wys nie. Hy sê die seun het soms alleen gaan perd ry om die situasie te hanteer.
Cloete, die staatsaanklaer, het daarop gewys dat alle moontlike leidrade deeglik deur die polisie ondersoek is. Cloete meen intussen dat indien die beskuldigde skuld erken het, hy gewaag het om sy liefdevolle en ondersteunende netwerk te verloor aangesien hulle klou aan die idee dat hy onskuldig is. Leer meer hier.